ΓΡΑΠΤΗ ΕΡΩΤΗΣΗ P-0555/97 υποβολή: Monica Baldi (UPE) προς την Επιτροπή (19 Φεβρουαρίου 1997)

Θέμα: Κινητή τηλεφωνία

Φαίνεται ότι η αγορά κινητής τηλεφωνίας δεν έχει ακόμη απελευθερωθεί πλήρως, γεγονός που δημιουργεί δυσλειτουργίες, εις βάρος του χρήστη, από την άποψη ότι οι παρεχόμενες υπηρεσίες είναι ανεπαρκείς σε σύγκριση με εκείνες που προσφέρει ένα καθεστώς ελεύθερου ανταγωνισμού.

Έχουν επανειλημμένως σημειωθεί περιπτώσεις που η διοίκηση της εταιρείας κινητής τηλεφωνίας ζητούσε δικαιολογητικά πληρωμών που είχαν πραγματοποιηθεί πριν από καιρό, προβαίνοντας σε άμεση διακοπή της υπηρεσίας κατά τη διάρκεια του Σαββατοκύριακου και απομονώνοντας έτσι το χρήστη αδικαιολόγητα.

Μπορεί να επισημάνει η Επιτροπή:

- με ποια μέσα μπορεί να υπερασπίσει ο ευρωπαίος καταναλωτής τα συμφέροντά του, σε περίπτωση αδικαιολόγητης και αυθαίρετης διακοπής της επικοινωνίας, ιδίως όσον αφορά τα κινητά τηλέφωνα;

- τι μέτρα προτίθεται να λάβει η Επιτροπή για την προστασία του καταναλωτή, ο οποίος δικαιούται να απολαύει επαρκών υπηρεσιών;

Απάντηση του κ. Bangemann εξ ονόματος της Επιτροπής (2 Απριλίου 1997)

Η Επιτροπή δεν έχει υπόψη της καταγγελίες που να αναφέρονται ειδικά στη διακοπή, τα Σαββατοκύριακα, της υπηρεσίας GSM (πανευρωπαϊκό ψηφιακό κυψελοειδές σύστημα κινητής τηλεφωνίας) από οιοδήποτε φορέα εκμετάλλευσης των υπηρεσιών αυτών στην Ιταλία. Οι φορείς αυτοί έχουν επισημάνει προβλήματα που δημιουργούνται από συνδρομητές οι οποίοι σταματούν την εξόφληση των λογαριασμών τους μετά από μερικούς μήνες.

Η χορήγηση πρόσθετων αδειών ψηφιακής κινητής τηλεφωνίας στην Ιταλία θα αποτελέσει ισχυρό κίνητρο για τους υφιστάμενους φορείς ώστε να βελτιώσουν τις σχέσεις τους με τους συνδρομητές. Σε όσες ευρωπαϊκές αγορές κινητής τηλεπικοινωνίας έχει αναπτυχθεί σημαντικά ο ανταγωνισμός, με τρεις ή και τέσσερις διαφορετικούς φορείς εκμετάλλευσης, οι τιμές έχουν μειωθεί και οι φορείς αναγκάζονται να βελτιώνουν συνεχώς τις υπηρεσίες που παρέχουν. Αποτέλεσμα των ανωτέρω είναι η παροχή υπηρεσιών καλής ποιότητας σε χαμηλές τιμές.

Σύμφωνα με την οδηγία 90/388/ΕΟΚ σχετικά με τον ανταγωνισμό στις αγορές των τηλεπικοινωνιακών υπηρεσιών ((ΕΕ L 192 της 24.7.1990. )), όπως τροποποιήθηκε από την οδηγία 96/2/ΕΚ της 16ης Ιανουαρίου 1996 όσον αφορά τις κινητές και προσωπικές επικοινωνίες ((ΕΕ L 20, 26.1.1996. )), τα κράτη μέλη οφείλουν να καταργήσουν τα ειδικά και αποκλειστικά δικαιώματα που έχουν χορηγήσει για την παροχή υπηρεσιών κινητής τηλεφωνίας και, στο μέτρο που υπάρχουν διαθέσιμες συχνότητες, να παρέχουν άδειες με ανοικτές και διαφανείς διαδικασίες που δεν εισάγουν διακρίσεις. Σε περίπτωση που οι διαθέσιμες συχνότητες στη ζώνη των 900 MHz δεν επαρκούν για τη χορήγηση πλέον των δύο αδειών κινητής ψηφιακής ραδιοτηλεφωνίας, τα κράτη μέλη οφείλουν να επιτρέπουν τη χρήση της ζώνης συχνοτήτων των 1880 MHz για το σκοπό αυτό. Σύμφωνα με την οδηγία 96/2/ΕΚ, τα κράτη μέλη δεν μπορούν να αρνούνται τη χορήγηση των αδειών αυτών μετά την 1η Ιανουαρίου 1998, το αργότερο. Τον Ιανουάριο του 1996, η Ιταλία γνωστοποίησε στην Επιτροπή ότι θα προκηρύξει σύντομα διαγωνισμό για την επιλογή φορέα κινητής τηλεφωνίας DCS-1800, πράγμα το οποίο επιβεβαιώθηκε προσφάτως.

Για τη βελτίωση της προστασίας των καταναλωτών στον τομέα των τηλεπικοινωνιών έχουν αναληφθεί πρωτοβουλίες τόσο εκ μέρους των εθνικών αρχών (στο Βέλγιο, επί παραδείγματι) οι οποίες όρισαν διαμεσολαβητή για την εξέταση καταγγελιών των πελατών, όσο και από την Επιτροπή, η οποία προώθησε τη δημιουργία επιτροπής που περιλαμβάνει την Telecom Italia και αντιπροσώπους των καταναλωτών.